钦定古今图书集成/理学汇编/字学典/第096卷 > 胡昭
## 钦定古今图书集成/理学汇编/字学典/第096卷 > 胡昭

按《魏志管宁传》：“颍川胡昭，字孔明，养志不仕，避地冀
州，辞袁绍之命。太祖频加礼辟，既至，求去，居陆浑山
中，以经籍自娱。昭善史书，与锺繇、邯郸淳、卫觊、韦诞
并有名，尺牍之迹，动见模楷焉。”

按《书断》：“胡昭甚能史书，真、行又妙。”卫恒云：“昭与锺繇
并师于刘德昇，俱善草、行，而胡肥锺瘦。”羊欣云：“胡昭
得其骨，索靖得其肉，韦诞得其筋。”张华云：“胡昭善隶
书，茂先与荀勖共整理记籍，立书博士，置弟子教习，
以锺、胡为法。嘉平二年，公车征会，年八十九。”孔明隶、
行入妙，大篆入能。